Harry Potter - www.bybelkennis.co.za
Harry Potter – Jan van der Watt
Ek het ŉ Christen vriendin wat absoluut teen die kinderboeke Harry Potter is. Het u n’ mening daaroor of die lees van die boeke en die besit daarvan verkeerd is?
Lees die opmerkings oor ‘Liewe Heksie’ (op ons webblad) in hierdie verband. Hier volg nog ŉ paar opmerkings. Ons word met verskillende soorte literatuur (genres) groot, naamlik koerante, grappies, gedigte, fiksie (wat op die verbeelding staatmaak), ens. Ons leer ook om tussen die verskillende wêrelde wat in die literatuur geskep word te onderskei. As wolf in Rooikappie praat, sê ons nie daar is ŉ toordery aan die gang nie. Ons luister na Rooikappie vir wat dit werd is en binne sy eie konteks.
Harry Potter is duidelik fiksie soos Rooikappie en dit moet so gelees word. Daar is egter een komplikasie, naamlik dat kinders nie so maklik die wêreld van fiksie en die werklikheid uitmekaar kan hou nie. Daarvoor moet ons simpatie hê. Dus plaas dit ŉ groter verantwoordelikheid op jou as ouer om te sorg dat die manier waarop jy jou kind begelei en help om Harry Potter as fiksie te lees die regte beeld by jou kind sal vorm. Dit kan selfs vir jou die geleentheid gee om met jou kind oor die ware God te praat in kontras met die dinge waarvan Harry Potter vol is.
Oor die besit van die boeke kan jy elders op die webblad lees oor tekens en simbole. Die boek self is nie boos nie, dit is die manier waarop jy dit gebruik. Jy kan die beste ding sleg gebruik en omgekeerd. Dit maak nie die ding self sleg nie, maar die manier waarop jy dit gebruik.
Laaste 7 Dae: 5,238
Laaste 365 Dae: 298,738